ইরশাদ আনসারি, আশফাক আনসারি ও মহম্মদ জাহাঙ্গির-কে আগামী ১৪ ডিসেম্বর পর্যন্ত এসটিএফ হেফাজতে রাখার নির্দেশ দিল আদালত। সোমবার ওই তিনজনকে আদালতে তোলা হয়। তবে ধৃতদের পক্ষ থেকে কোনও আইনজীবী সওয়াল করেনি। সরকার পক্ষের সওয়ালের ভিত্তিতেই এই নির্দেশ দিয়েছে আদালত। 
এর আগের খবর
করাচিবাসী দাদার হাত ধরেই পাকিস্তানি চর ‘এজেন্ট ইরশাদ’
পিয়ালী চক্রবর্তী
ধৃত আনসারিকে জেরা করে এসটিএফের গোয়েন্দারা জানতে পেরেছেন, বর্তমানে পাকিস্তানের বাসিন্দা, দাদা ইরফান আনসারির হাত ধরেই আইএসআইয়ের এজেন্ট হিসাবে কাজে নামে ইরশাদ।
এজেন্ট হিসাবে কীভাবে এই কাজ শুরু করে ইরশাদ?
এসটিএফ সূত্রের খবর, স্থানীয় তৃণমূল নেতা বছর পঞ্চাশের ইরশাদের আদি বাড়ি মেটিয়াবুরুজের কসাইপাড়া লেনে। তবে গত দেড় বছর ধরে স্ত্রী ও দুই ছেলেমেয়েকে নিয়ে গার্ডেনরিচের পাহাড়পুর এলাকায় বাস করছিল এজেন্ট ইরশাদ। পরিবারে পাঁচ ভাইয়ের মধ্যে ইরশাদই ছোট। খুব ছোটবেলায় বাবার মৃত্যু হয়। ১৯৭৬ সালে মা আনোয়ারা বেগমের মৃত্যুর পর পাকিস্তান পাড়ি দেয় ইরশাদের দুই দাদা ইকবাল এবং ইরফান আনসারি। করাচিতে তাদের কয়েকজনের আত্মীয়ের সূত্রে সেখানেই পাকাপাকিভাবে থাকতে শুরু করে ইরশাদের দুই দাদা। 

ইকবাল করাচিতে কাপড়ের ব্যবসা শুরু করে। ইরফান তেমনভাবে কোনও কাজ জোটাতে পারছিল না। এই পরিস্থিতিতে সে করাচিতে আইএসআইয়ের এক ‘স্পটারে’র নজরে পড়ে যায়। ইরফানের আর্থিক দুরবস্থা ও ভারতীয় পরিচয় গোপন করে পাকিস্তানে বসবাস— এই দুই ‘দুর্বলতা’কে হাতিয়ার করে ওই ব্যক্তি তাকে আইএসআইয়ে যোগ দেওয়ার জন্য চাপ দেয়। এরপর তাদের হয়ে কাজ শুরু করে ইরফান।  
অন্যদিকে, কলকাতায় প্রথম দিকে বিভিন্ন জায়গায় শ্রমিকের কাজ করলেও তেমন সুবিধা করতে পারেনি ইরশাদ। ২০০৩ সালে গার্ডেনরিচ শিপবিল্ডার্সে চুক্তিভিত্তিক শ্রমিক হিসাবে কাজ শুরু করে সে। পরে তাকে সরানো হয় প্ল্যানিং বিভাগের পিওনের কাজে। সূত্রের খবর, পাকিস্তানের নাগরিকত্ব নিলেও বিভিন্ন সময় বাংলাদেশ হয়ে বিনা পাসপোর্টে চোরাপথে কলকাতার বাড়িতে আসত দাদা ইরফান। টাকার প্রলোভন দেখিয়ে ভাইকে যুদ্ধজাহাজ সংক্রান্ত তথ্য দেওয়ার কাজে নিয়োগ করে ইরফান। সূত্রের খবর, দাদা ইরফান তাকে মাসে ১০ হাজার টাকা ও বাড়ি করে দেওয়ার প্রতিশ্রুতি দিয়েছিল বলে জেরায় জানিয়েছে ইরশাদ। দাদার নির্দেশমতো ২০০৫ সাল থেকে আইএসআই এজেন্ট হিসাবে কাজ শুরু করে সে। ডিসি (এসটিএফ) অখিলেশ চতুর্বেদী জানান, ইরশাদ পাকিস্তানেও গিয়েছিল। কাজের সূত্রে দফতর থেকে গোপনে সংগ্রহ করা বহু যুদ্ধজাহাজের ব্লু-প্রিন্ট, ছবি ও মানচিত্র ইরফানের হাতে তুলে দেয় ইরশাদ। 
 
সূত্রের খবর, যে নথির কপি, মানচিত্র নৌসেনার আধিকারিকেরা ইরশাদকে নষ্ট করে দিতে বলত, সেগুলি না ফেলে সে বাড়িতে নিয়ে আসত। জানা গিয়েছে, প্রথম দিকে ইরফান এসে এই যাবতীয় নথি নিয়ে যেত। কখনও কখনও বাংলাদেশ থেকে লোক পাঠিয়ে পাক ইন্টেলিজেন্স অফিসারও সে-তথ্য নিয়ে যেত। গোয়েন্দারা ইরশাদকে জেরা করে জানতে পেরেছেন, প্রথম দিকে তাদের কার্যকলাপ নিয়ন্ত্রণ করত আমির ভাই নামে এক পাক ইন্টেলিজেন্স অফিসার। ২০১০ সালে তাদের ‘‘হ্যান্ড্‌লার’’ বদলে যায়। দায়িত্ব নেয় সেলিম নামে একজন। বাংলাদেশ হয়ে পাকিস্তানে তাদেরই কাছে পৌঁছে যেত   যাবতীয় নথি। 
গোয়েন্দারা ধৃত তিনজনকে জেরা করে আরও জানতে পেরেছেন, এরপর ইরশাদই তার ছেলে আসফাক এবং শ্যালক মহম্মদ জাহাঙ্গিরকে আইএসআইয়ের হয়ে কাজে লাগাতে শুরু করে। মোবাইল ক্যামেরায় তোলা ছবি ও নথি অত্যাধুনিক পদ্ধতিতে সংরক্ষণ করে পরে সময়মতো সেই নথি বাংলাদেশে পৌঁছে দিত আসফাক। অন্যদিকে, জাহাঙ্গিরের দায়িত্ব ছিল ভুয়ো পরিচয় দিয়ে ভারতে গা-ঢাকা দেওয়া পাক নাগরিকদের জন্য ভারতীয় পাসপোর্ট-সহ পরিচয়পত্র বানিয়ে দেওয়া। 

কেন্দ্রীয় গোয়েন্দা সংস্থা সূত্রের খবর, কয়েকবছর আগে কলকাতায় এসেছিল মেরঠে ধৃত পাক নাগরিক পাক এজেন্ট মহম্মদ ইজাজ খান ওরফে কালাম। তাকে জেরা করেই গার্ডেনরিচের এই পরিবারের কথা জানতে পারেন গোয়েন্দারা। তার পরিচয়পত্র ও পাসপোর্টও তৈরি করে দিয়েছিল জাহাঙ্গির। সূত্রের খবর, কালাম কলকাতায় আসার পর তার মাধ্যমেই ইরশাদ কলকাতা বন্দর ও যুদ্ধজাহাজ সংক্রান্ত নথি পাঠাত। এমনকী, পরিবারের সদস্য পরিচয় দিয়ে একাধিকবার কালামকে গার্ডেনরিচ শিপবিল্ডার্সে নিয়ে গিয়েছে ইরশাদ। সেখানে ঢুকে গোপনে তারা ভিডিওগ্রাফি করেছে বলেও জানতে পেরেছেন তদন্তকারীরা। যুগ্ম কমিশনার (সদর) রাজীব মিশ্র জানিয়েছেন ‘‘ধৃতদের থেকে পাঁচ লক্ষ টাকার জাল নোট উদ্ধার হয়েছে। গার্ডেনরিচ শিপবিল্ডার্স ও কলকাতা বন্দরের হাতে আঁকা নকশাও মিলেছে।’’ 
শহরে পরপর আইএসআই চরের গ্রেফতারির ঘটনায় প্রশ্ন উঠছে পুলিশের ভূমিকা নিয়ে। আইএসআইয়ের এই জাল ছড়ানো সম্পর্কে কেন এতদিন কোনও তথ্য ছিল না গোয়েন্দাদের কাছে, তা নিয়ে প্রশ্ন উঠেছে। বিশেষত গার্ডেনরিচ শিপবিল্ডার্সের মতো জায়গা, যেখানে যুদ্ধজাহাজ তৈরি হয় সেখানেই এত বছর ধরে গোপনে তথ্য পাচার হয়ে যাচ্ছে। অথচ সে-সম্পর্কে কিছুই জানতে পারেনি নৌবাহিনী। প্রশ্ন উঠছে, কীভাবে একজনের সম্পর্কে খোঁজ খবর না নিয়ে কাজ করতে দেওয়া হল। গোয়েন্দাদের একাংশের আশঙ্কা, ইতিমধ্যেই এমন অনেক নথি ও ছবি পাক গুপ্তচরেরা পাচার করেছে, যা থেকে বিঘ্নিত হতে পারে দেশের অভ্যন্তরীণ নিরাপত্তা। পাশাপাশি, বাংলাদেশকে ব্যবহার করে আইএসআই এজেন্টরা যেভাবে এদেশে যাতায়াত করছে, তাতে বিএসএফের কারও জড়িত থাকার সম্ভাবনাও উড়িয়ে দিচ্ছেন না গোয়েন্দারা। অন্যদিকে, আইএসআইয়ের চর সন্দেহে জম্মু ও কাশ্মীরের রাজৌরি জেলার বাসিন্দা এক ব্যক্তি এবং বিএসএফের এক হেড কনস্টেবলকে গ্রেফতার করেছে দিল্লি পুলিশ।